CONMEBOL
CONMEBOL (španski Confederación Sudamericana de Fútbol, portugalski Confederação Sul-Americana de Futebol) je kontinentalno upravno tijelo udruženja nogometnih saveza u Južnoj Americi i jedan je od šest FIFA-inih konfederacija. Sjedište najstarije kontinentalne konfederacije u svijetu se nalazi u Luqueu, Paragvaj. CONMEBOL je odgovoran za organizaciju i upravljanje međunarodnih nogometnih turnira Južne Amerike. Sa 10 članica nogometnih saveza, ima najmanje članova od svih ostalih konfederacija FIFA-e. Nacionalni timovi CONMEBOL konfederacije su osvojili devet FIFA-inih svjetskih prvenstava (Brazil pet, Argentina i Urugvaj po dva trofeja), i CONMEBOL klubovi su osvojili 22 Interkontinentalna kupa i četiri svjetska klupska prvenstva. Argentina i Urugvaj su također osvojili po dvije zlatne olimpijske medalje te se CONMEBOL smatra jednom od najjačih FIFA-inih konfederacija. Kvalifikacije za Svjetsko prvenstvo u Južnoj Americi spadaju u najteže kvalifikacije u svijetu, pimjenjen je Bergerov sistem gdje u kvalifikacijama učestvuju jedne od najboljih reprezentacija a tu spadaju i ostali faktori; klimatski i geografski uvjeti, prelijepi stadioni i strastveni navijači. Trenutno, konfederacija planira kreirati prve ženske kvalifikacije za Svjetsko prvenstvo zamijenivši dosadašnji sistem da se preko kontinentalnog takmičenja Copa América Femenina ekipe kvalificiraju na Svjetsko prvenstvo. Juan Ángel Napout je privremeni predsjednik CONMEBOL-a.